ห่วงสุขภาพผู้ประสบภัยในพื้นที่น้ำท่วม ย้ำกินอาหารปรุงสุก ลดเสี่ยงโรค
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากสถานการณ์น้ำท่วมในบริเวณภาคเหนือและภาคตะวันออกเฉียงเหนือ เนื่องจากพายุดีเปรสชัน โกนเซิน ส่งผลกระทบต่อประชาชนในบางพื้นที่ ประชาชนในพื้นที่เสี่ยงต้องติดตามรายงานสถานการณ์อย่างใกล้ชิด พร้อมดูแลสุขภาพตนเองและสมาชิกในครอบครัว โดยเฉพาะกลุ่มเด็กเล็กและผู้สูงอายุเป็นกลุ่มวัยที่ต้องดูแลเป็นพิเศษ ผู้ปกครองหรือผู้ดูแล ต้องเพิ่มความระมัดระวังไม่ปล่อยให้เด็กเล่นน้ำหรืออยู่ใกล้น้ำป้องกันอุบัติเหตุจมน้ำและไม่ปล่อยให้ผู้สูงอายุอยู่ตามลำพัง อาจเกิดอุบัติเหตุลื่นล้มจนถึงขั้นเสียชีวิตได้ เรื่องอาหารการกินต้องระวัง หากพื้นที่ประสบภัยที่ยังสามารถปรุงอาหารเองได้ ควรกินอาหารปรุงสุกใหม่ ต้องเก็บในภาชนะที่มีการปกปิด เพื่อป้องกันแมลงวันตอม ไม่ใช้มือหยิบจับอาหารโดยตรง ส่วนพื้นที่ที่ทำอาหารไม่ได้ต้องกินข้าวกล่อง ควรหลีกเลี่ยงอาหารประเภทบูดเสียง่าย ควรจัดอาหารเป็นชุดแยกข้าวกับกับข้าว บรรจุในภาชนะที่สะอาด ควรกินภายใน 2 ชั่วโมง หลังปรุง ก่อนกินควรสังเกตลักษณะอาหารว่าไม่มีกลิ่นหรือลักษณะผิดปกติ ดื่มน้ำควรเลือกขวดบรรจุปิดสนิท หรือดื่มน้ำสะอาดผ่านการกรองหรือต้มด้วยความร้อน เพื่อฆ่าเชื้อโรคที่ปนเปื้อนมากับน้ำ และลดเสี่ยงต่อการเกิดโรคระบบทางเดินอาหาร เช่น ท้องร่วง ไทฟอยด์ อหิวาตกโรค นอกจากนี้ แนะประชาชนควรใส่ใจในเรื่องความสะอาด โดยเฉพาะการขับถ่าย อย่าขับถ่ายลงในน้ำ หากไม่สามารถถ่ายอุจจาระในส้วมได้ ให้ถ่ายใส่ถุงดำ ถ้าเทปูนขาวหรือน้ำยาฆ่าเชื้อใส่ลงในถุงอุจจาระก่อนปิดปากถุงให้แน่น แล้วใส่ถุงขยะอีกครั้งก่อนนำไปทิ้ง เพื่อป้องกันการแพร่ระบาดของเชื้อโรค